Na osnovu člana 103. stav (1) Zakona o naučnoistraživačkom radu („Službene novine Tuzlanskog kantona“, broj: 14/17 i 8/21) i člana 5. Pravilnika o uslovima, kriterijima i postupku dodjele sredstava iz Budžeta Tuzlanskog kantona na ime sufinansiranja programa naučnoistraživačkog rada Akademije nauka i umjetnosti Bosne i Hercegovine (broj: 10/1-11-027383-4/21 od 3.12.2021. godine) Ministarstvo obrazovanja i nauke Tuzlanskog kantona, raspisuje

**K O N K U R S**

**za dodjelu sredstava za sufinansiranje programa naučnoistraživačkog rada Akademije nauka i umjetnosti Bosne i Hercegovine**

**I - Namjena sredstava**

Sredstva po ovom konkursu osiguravaju se u Budžetu Tuzlanskog Kantona (u daljem tekstu: Kanton) i namijenjena su za sufinansiranje programa naučnoistraživačkog rada (u daljem tekstu: Program) Akademije nauka i umjetnosti Bosne i Hercegovine (u daljem tekstu: ANU BiH).

**II – Maksimalan iznos sredstava**

Maksimalan iznos sredstava koji se može dodijeliti na ime sufinansiranja Programa je 50.000,00 (pedesethiljada) konvertibilnih maraka.

**III - Uslovi za sufinansiranje Programa**

ANU BiH sredstva po ovom konkursu može ostvariti pod sljedećim uslovima:

a) da su u radu i djelovanju ANU BiH zastupljeni akademici sa područja Kantona,

b) da je ANU BiH dostavila izvještaj o namjenskom utrošku sredstava dodijeljenih u prethodnoj budžetskoj godini.

**IV -** **Kriteriji za sufinansiranje Programa**

Sufinansiranje Programa ostvaruje se u skladu sa sljedećim kriterijima:

a) naučna referentnost predložene programske aktivnosti,

b) značaj programske aktivnosti za Bosnu i Hercegovinu,

c) doprinos razvoju i širenju naučne misli i naučnih istraživanja.

**V – Zaključivanja Ugovora**

U slučaju dodjele sredstava za sufinansiranje Programa, Ministarstvo obrazovanja i nauke Tuzlanskog kantona (u daljem tekstu: Ministarstvo) i ANU BiH zaključuju ugovor kojim se regulišu međusobna prava i obaveze.

**VI – Vrijeme za ostvarivanje Programa**

ANU BiH obavezna je podnijeti izvještaj o ostvarivanju programa i namjenskom utrošku dodijeljenih sredstava, sa pratećom dokumentacijom kojom se pravda namjenski utrošak, u roku koji određuje Ministarstvo i koji se obavezno naznačava u ugovoru iz tačke V ovog konkursa.

**VII – Obavezna dokumentacija**

Za dodjelu sredstva po ovom konkursu ANU BiH je obavezna dostaviti:

a) Prijavu na konkurs, potpisanu od strane ovlaštenog lica i ovjerenu pečatom ANU BiH;

b) Uvjerenje o poreznoj registraciji (ID broj), dostaviti u kopiji ovjerenoj od strane nadležnog organa (notar/gradski ili općinski organ uprave);

c) Ugovor s bankom o otvaranju transakcijskog računa ili potvrda banke kod koje je otvoren račun, dostaviti u kopiji ovjerenoj od strane nadležnog organa (notar/gradski ili općinski organ uprave);

d) Program naučnoistraživačkog rada koji je predmet prijave na konkurs, sa prikazanom finansijskom konstrukcijom i naznačenim drugim izvorima finansiranja;

e) Dokaz o ispunjavanju uslova iz tačke III pod a) ovog konkursa;

**VIII – Rok za podnošenje zahtjeva**

Dokumentaciju iz tačke VII ovog konkursa potrebno je dostaviti u roku od osam (8) dana od dana objavljivanja ovog konkursa na internet stranici Vlade Kantona i Ministarstva, na slijedeću adresu:

**TUZLANSKI KANTON**

**ulica Rudarska br. 65**

**T U Z L A**

**ZA MINISTARSTVO OBRAZOVANJA I NAUKE**

**TUZLANSKOG KANTONA**

**(sa naznakom: “Prijava na Konkurs za za dodjelu sredstava za sufinansiranje programa naučnoistraživačkog rada Akademije nauka i umjetnosti Bosne i Hercegovine)**

**Ministar obrazovanja i nauke**

**Tuzlanskog kantona**

**dr.sci. Elvis Baraković**